© Юлия Лазарова

"Ако БСП управлява, няма да спираме строежа на магистрали, тъй като там има много европейски пари и ще е глупаво, ако не се възползваме от тях. В България ще се строи, но няма да се краде."

Това заяви лидерът на БСП Корнелия Нинова пред Нова телевизия. Тя добави, че по нейни данни санирането излиза двойно по-скъпо от реалната му цена, тъй като се извършвали кражби.

Нинова определи вчерашната реч на новоизбрания президент Румен Радев пред Народното събрание като препотвърждение на обещаното от него по време на предизборната кампания. Според нея той е показал характер с репликата си, че на депутатите им остава още една седмица в парламента, тъй като е имало постоянни подмятания към него. По думите ѝ Радев неумишлено е пропуснал да поздрави в обръщението си главния мюфтия, за което се оплака лидерът на ДОСТ Лютви Местан.

Нинова каза още, че активизацията на прокуратурата в последните месеци и повдигнатите обвинения на редица бивши министри не може да бъде свързана с политическите процеси. "Не мисля, че прокуратурата се меси в политически въпроси. Нейните проблеми са други – не е бърза, не е ефективна, не е и справедлива", добави Нинова.

Тя за пореден път подчерта, че няма намерение да посочва на Румен Радев министри за бъдещия служебен кабинет. Според нея той щял да се справи и сам с избора си на кадри.